深靜堂
作者：葉抑
朝代：宋

paragraphs: 亂山蒼蒼溪曲盤，烟林漠漠風生寒。
地幽景絕豈易到，中隠蕭寺環峯巒。
山僧淳樸寺亦古，築室爲堂蔽風雨。
深靜豈與衆緣同，萬法不傳歸妙處。
堂前流水自涓涓，屋外松篁不計年。
衲子一念俱已盡，不數歲月明晦遷。
我來茲堂息塵慮，終日忘形得深趣。
明朝韁鎖西復東，謾寫微言題所寓。